EFF 'tel af' na staatsrede | Maroela Media
Die horlosie op die EFF se webwerf
Die Ekonomiese Vryheidsvegters (EFF) het 'n horlosie op sy webwerf aangebring wat die dae, ure en minute aftel voordat die party pres. Jacob Zuma aanspreeklik gaan hou vir opgraderings aan sy huis in Nkandla, KwaZulu-Natal.
Mbuyiseni Ndlozi, woordvoerder van die EFF, het Maandag gesê die horlosie, #paybackthemoney, is Sondag aangeskakel. "Die belangrikheid van 12 Februarie is om daaraan te dink as 'n dag van rekenskap," het hy gesê. "Ons wil die dag verlos van die modeparade wat dit geword het."
Ndlozi het gesê die EFF wil die opening van die parlement herstel en seker maak dat mense aanspreeklik gehou word. "Dit is 'n goeie geleentheid vir 'betaal terug die geld' [die EFF se dreunsang aan pres. Zuma]." Die EFF het onderneem om die president se staatsrede te ontwrig tensy 'n spesiale sitting van die Nasionale Vergadering geskeduleer word waar Zuma vrae kan beantwoord. Die EFF het intussen ook gedreig om kaalbas op te daag indien sy lede nie rooi oorpakke mag dra nie.
Zuma se staatsrede vind op 12 Februarie plaas.
Die presidensie het intussen Suid-Afrikaners aangemoedig om voorstelle vir die staatsrede op sosiale media in te dien. Die voorstelle moet voor Vrydag op Facebook of Twitter ingedien word.
Hulle moet aanhou; hulle meesters (ANC) gaan net soveel opvreet voor hulle dik is en die EFF verban. Die aftellery is dalk na hul eie ondergang toe.